Gauteng het dalk kruin van Covid-19 bereik‘n Vrou laat doen ‘n Covid-19-toets by die OR Tambo-lughawe. (Foto: Phill Magakoe/AFP) Covid-19 statistieke van die afgelope week dui daarop dat Gauteng moontlik reeds die kruin van die vierde Covid-19-vlaag bereik het. Volgens dr. Joe Phaahla, minister van gesondheid, het die getal daaglikse infeksies sowel as die positiwiteitskoers in dié provinsie die afgelope week afgeneem. Syfers vir provinsies langs die kus het egter skerp begin toeneem. Tydens die departement van gesondheid se weeklikse mediakonferensie het die minister en ander kenners ŉ grotendeels rooskleurige prentjie geskets in terme van hospitalisasie, ernstige siektes en sterftes wat Covid-19 betref. Die departement het gister aangekondig dat die land voorlopig op valk 1 van inperking bly. Suid-Afrika het die afgelope week daagliks meer as 20 000 nuwe gevalle aangemeld en die positiwiteitskoers die afgelope week was meer as 30%, baie hoër as die 24% tydens die kruin van die derde vlaag. Daar is egter nou minder mense wat suurstof en selfs hospitalisasie benodig as tydens die vorige vlae van die pandemie en mense bly nou ook vir ŉ korter tydperk in die hospitaal. Die persentasie sterftes in alle ouderdomsgroepe het ook afgeneem. In Gauteng, waar die positiwiteitskoers in vorige weke sowat 35% was, het minder as 30% van Gautengers wat die afgelope week vir Covid-19 getoets het, positief getoets. Dit is die laagste van alle provinsies. “Dit wil dus voorkom of Gauteng nou sy kruin bereik het en die aantal nuwe gevalle besig is om af te neem,” het Phaahla gesê. Argieffoto. (Foto: Elaine Krige) Dit terwyl die positiwiteitskoers en getal nuwe gevalle in die Wes-Kaap, Oos-Kaap en KwaZulu-Natal toegeneem het. Hoewel die hospitalisasies die afgelope week amper verdubbel het, is die persentasie Covid-19-pasiënte wat opgeneem word nadat hulle positief getoets het, baie laer as tydens die tweede en derde vlae van die pandemie. Die afgelope week het slegs 1,7% van Covid-19-pasiënte nodig gehad om in ŉ hospitaal opgeneem te word. Die afgelope sewe dae is 7 600 mense met Covid-19 in hospitale opgeneem. Dit is ŉ 70%-toename vergeleke met verlede week. “Ons moet egter in gedagte hou dat dit ŉ toename vanaf ŉ baie lae basis is. Die getal mense wat daagliks met Covid-19 opgeneem word (348) is ook baie laer as tydens die derde vlaag (800), hoewel die getal daaglikse gevalle nou baie hoër is as tydens die vorige vlaag,” sê Phaahla. Inentings Phaahla sê die regering is bekommerd oor die lae opkoms by inentingstasies landwyd en dat die departement die afgelope tien dae ŉ afname gesien het in die getal mense wat daagliks ingeënt word. Daaglikse inentings is tans tussen 100 000 en ŉ 130 000. Die regering se doelwit is om meer as 200 000 mense daagliks in te ent. Dr. Michelle Groome, verbonde aan die Nasionale Instituut vir Oordraagbare Siektes (Nios) sê ook mense wat inenting ontvang het, is minder geneig om met Covid-19 in die hospitaal opgeneem te word. Phaahla het Suid-Afrikaners weer aangemoedig om hulle te laat inent en die veiligheidsmaatreëls vir Covid-19 te volg, ten einde te verseker dat hospitale nie oorweldig word nie en dat die land op vlak 1 van die inperking bly.